Per Joar Hansen til VG: - Vi spilte en god kamp

STABÆK-JUBEL: Stabæk leverte en god bortekamp, tok tre poeng og fortsetter å overraske. Rosenborg, derimot, skuffet foran 20.000 tilskuere fredag. Foto: Scanpix

RBK-trener skjelt ut av fansen

TRONDHEIM (VG) (RBK-Stabæk 1-3) Her jubler Stabæk-spillerne etter å ha «stjålet» alle tre poengene på Lerkendal. Etterpå måtte RBK-trener Per Joar Hansen (48) tåle pipekonsert fra publikum - og ukvemsord fra illsinte fans.

Oppdatert 20. mai 2016

Artikkelen er over seks år gammel

Da RBK-treneren kom ut av spillergarderoben for å snakke med pressen etter det smått pinlige hjemmetapet, sto en gjeng rasende Rosenborg fans ved spillerinnganen og ropte på ham.

Supporterne bannet og skrek etter Hansen, og noen av dem ropte «Perry må gå!». Minutter før hadde ham og Rosenborg-laget blitt pepet ut av gressmatta.

RBK-treneren var tydelig fortvilet, og vendte seg bort fra VGs spørsmål om han nå begynner å føle på presset fra fansen.

Rosenborg ble av mange utropt som gullkandidat forut for årets sesong, men etter 16. mai-tapet fredag, på hjemmebane, mot Stabæk, har pipen begynt å få en annen lyd. Laget hans ligger på femteplass etter ni serierunder, syv poeng bak serieleder Molde.

FIKK KRITIKK: Her snakker Per Joar Hansen med media etter tapet fredag. Foto: SCanpix

- Om tapet var pinlig, får bli opptil hver enkelt å vurdere. Vi spilte en god kamp og vi tapte en kamp vi burde ha vunnet, ut fra spillet og sjanser, og det er det jeg må se på. Fotballen er slik at sånne kamper kan oppstå. I dag er det helt utrolig at vi ikke får med oss tre poeng. Å tape 3-1, det sier seg selv at det er skuffende, sier Perry til VG.

Les også: Her bommer Søderlund på åpent mål

- Får ikke sove i natt

Rosenborg-treneren har fullstendig rett i at Rosenborg burde vunnet kampen, i alle fall hvis vi ser på sjansestatistikken. Den endte 10-3 i favør Rosenborg. Og noen av sjansene var av det gigantiske slaget. Alexander Søderlund bommet på flere klare sjanser, og en av dem var ekte Youtube-materiale.

- Jeg kommer ikke til å få sove i natt. Jeg vet ikke om jeg orker å se den igjen. Det er jævlig tungt, sier spissen til VG, tydelig nedbrutt.

STABÆK-SJEF: Bob Bradley. Foto: Scanpix

Per Joar Hansen var fornøyd med prestasjon, tross den fraværende effektiviteten fra spillerne på topp.

- Jeg synes guttene har full innsats og god moral i dag. Jeg har ingenting å klage på måten de gjennomførte kampen på. Det eneste er selvsagt effektiviteten, sier RBK-treneren til VG, som likevel var misfornøyd med måten Stabæk scoret sine mål på.

- Det første målet er en kontring etter vår egen dødball, og det er for dårlig av oss som lag. Det er jo ikke godt nok. På det siste målet, på den kontringen der, er det sannsynligvis frispark til Tore (Reginiussen) i forkant. De var i alle fall effektive. De scoret tre mål på tre sjanser, så all ære til dem, sier Hansen og innrømmer at det blir tøft å gå i 17. mai-tog i Trondheim i morgen.

Svea blogger: To store byer med problemer

- Vårt største resultat

I andre enden av humørskalaen, befant Stabæk-trener Bob Bradley seg. Han var fattet, men umåtelig stolt over den noe overraskende borteseieren.

- Jeg er stolt av guttene. Å vinne en kamp som dette, er et godt steg for oss. Vi viste folk hvilken fotball vi spiller, sier Bradley, og sikter blant annet til det hurtige kontringsspillet som resulterte i to mål.

- For laget var denne kvelden veldig viktig. Vi har spilt god fotball med jevne mellomrom. Men i dag fikk folk se hva Stabæk står for, både når det gjelder spillet vårt og konkurranseinstinkt. Så langt er dette det største resultatet vi har oppnådd, sier amerikaneren.

Publisert: 16.05.14 kl. 22:37 Oppdatert: 20.05.16 kl. 01:06

Les også